Tvöfalda þarf Hvalfjarðargöng á næstu 5 til 10 árum Eins og fram kom hér á skessuhorn.is fyrr í dag eru tíu ár liðin frá því Hvalfjarðargöngin voru tekin í notkun . Við þau tímamót afhentu forráðamenn Spalar samgönguráðherra skýrslu um rannsóknir og tæknilega undirbúningsvinnu vegna nýrra ganga sem stjórnin telur að hefja þurfi framkvæmdir við innan fjögurra ára . Kristján L. Möller samgönguráðherra þakkaði forráðamönnum Spalar fyrir forgöngu þeirra og þrautseigju við að vinna verkinu brautargengi svo og fyrir skýrsluna . Hann sagði eðlilegt að huga að nýjum göngum til að mæta aukinni umferð í framtíðinni , um það væri ekki spurning . Verkið yrði umfangsmikið og undirbúningur tæki langan tíma . Hann sagði göngin ekki komin í samgönguáætlun ennþá en sagðist telja ljóst að ráðast yrði í tvöföldun á næstu 5 til 10 árum . Samgönguráðherra sagði í ávarpi sínu í afmælisathöfn á Akranesi í dag að Hvalfjarðargöng hefðu fyrir löngu sannað ágæti sitt . Þau styttu þúsundum manna leið á degi hverjum , hefðu leitt til nýrrar þróunar í búsetu og atvinnusókn þau væru dæmi um hvernig samgöngumannvirki gætu skipt sköpum um slíka byggðaþróun . Samkvæmt skýrslu Spalar er áætlaður kostnaður við ný Hvalfjarðargöng um 7,5 milljarðar króna að virðisaukaskatti meðtöldum á verðlagi um mánaðamótin maí / júní 2008 . Áður en næsta skref verður stigið nú þarf annars vegar að ljúka landakaupum og hins vegar skipulagsferli beggja vegna Hvalfjarðar . Landakaupin eru á forræði Vegagerðarinnar . Þá er unnið að nýju aðalskipulagi Hvalfjarðarsveitar og breytingum á aðalskipulagi á Kjalarnesi .